In ocasion dal secont incuintri european dai rom, il Centri european pai dirits dai rom (ERRC) al à presentât un rapuart su la violazion dai dirits di cheste comunitât dal 2008 a vuê. Episodis di violence organizade cuintri dai rom a son stâts segnalâts inte Republiche Ceche, in Cravuazie, in Bulgarie, in Italie, in Irlande dal Nord, in Turchie e soredut in Ongjarie. In cierts câs a alimentâ cheste clime di violence a son ancje fuarcis politichis tant che inte Republiche Ceche, in Slovachie, in Italie, in Romanie e in Ongjarie, là che e je ative la organizazion paramilitâr Magyar Garda che, si ben che metude al bant de cort supreme, e va dilunc a operâ sul teritori. In tancj stâts a vegnin segnaladis discriminazions intal acès dai rom ai servizis sanitariis o di jutori sociâl. Ancjemò intal 2008 si vevin vût câs di sterilizazion sfuarçade di feminis rom inte Republiche Ceche, in Slovachie e in Ongjarie. Politichis di segregazion scolastiche pai fruts rom a son invezit denunciadis in Bulgarie, Cravuazie, Republiche Ceche, Grecie, Ongjarie, Romanie, Slovachie e fintremai in Irlande dal Nord, Spagne e Portugal. Inmò plui a larc a son presintis politichis di segregazion abitative. Intal rapuart, di fat, a son puartâts esemplis che si riferissin a Bulgarie, Republiche Ceche, Grecie, Spagne, France, Cipri, Ongjarie, Italie, Lituanie, Polonie, Portugal, Romanie, Slovenie e Slovachie. Une des situazions piês, di chest pont di viste, e risulte propite chê intal stât talian, dulà che a vegnin denunciadis lis azions di polizie par slontanâ grups rom dai lôr insediaments cence dâur nissune alternative, in plene violazion des leçs internazionâls. Il Centri european pai dirits dai rom al domande duncje aes autoritâts europeanis e ai guviers dai stâts membris di intervignî, ancje cun integrazions ae legjislazion, par garantî il rispiet dai dirits di fonde ancje pai rom.
Font: ERRC, 08/04/10
fur_Latn fra_Latn